‘Olifantaanval kon vermy word,’ sê kennerSkermskoot uit die video ‘n Video van die voorval volg onderaan die berig. Die twee toeriste wat deur ŉ olifant aangeval is in die Krugerwildtuin, kon die aanval vermy het indien hulle geweet het hoe om ŉ olifant se lyftaal te lees, het ŉ kenner van dieregedrag gesê. Les Hes, ŉ wildgids met 35 jaar se ondervinding in dieregedrag, het dié uitlating gemaak nadat ŉ video van die aanval, wat twee weke gelede plaasgevind het, aan die lig gekom het. Die Brit Sarah Brooks en haar Suid-Afrikaans gebore verloofde, Jan de Klerk, is op 30 Desember naby die N’waswitshaka-watergat, suid van die Phabeni-pad naby Pretoriuskop in die Krugerwildtuin deur ŉ olifantbul aangeval. Die olifant het hul motor bestorm en omgekeer. Die olifant is doodgeskiet. Hes sê hoewel die paartjie te naby aan die olifant gery het, hulle steeds uit dié gevaarlike situasie kon ontsnap. “Dis eintlik baie tragies dat die olifant geskiet moes word oor simpel toeriste. Wanneer mens na die video kyk is dit duidelik dat die toeriste die skuldige party is. Dit is waarskynlik mense wat geen kennis dra van ŉ olifante se gedrag nie. Om agter die olifant aan te ry is ŉ indringing van sy ruimte,” het Hes gesê. “Wanneer die olifant kant toe draai is dit duidelik dat hy geïrriteerd is deur die motor en die toeriste moes besef het dat hulle moet wegkom.” Hes sê die groeiende olifantbevolkings in die wildtuin en die toename in die aantal toeriste wat die park besoek, het tot gevolg dat die waarskynlikheid van so aanval toeneem. Ike Phaahla, woordvoerder van SANParke, stem saam met Hes dat die paartjie nie ‘n veilige volgafstand gehou het nie. Hy sê dit is wel moeilik om ŉ finale besluit te maak sonder dat mens saam met die paartjie in die motor was. Phaahla sê mense is voorheen verbied om weer die wildtuin te besoek weens roekelose gedrag. Hy wou egter nie sê of dit vir Brooks en De Klerk sal geld nie. Lees ook: Olifant-video is eg, toeriste kan beboet word Olifant-slagoffer ontslaan Olifant-aanval: Toeris sterk aan; name bekend Publiek ontstoke oor wildtuin-olifant; slagoffer sterk aan Olifant van kant gemaak ná dit motor in Krugerpark aanval WAARSKUWING: Die persone wat die video geneem het gebruik kru-taal wat sensitiewe kykers kan ontstel. http://youtu.be/l8UuMQeo9UY